የኦን ላይን ትምህርቱን ለከርሞም
 እንኳን ደስ ያላችሁ…እንኳን ደስ ያላችሁ… የምትለዋ ዜማ በምርቃ ወቅት የብዙዎች ትዝታና ከአንድ ምዕራፍ ወደሌላ ምዕራፍ መሻገራቸውን አመላካች ናት። አብዛኛው ተማሪ የልፋቱን ውጤት የሚያይበት ወቅት በመሆኑ የምርቃ ቀን እንደ ልዩ ቀን ትቆጠራለች። በዚህ ዓመት ግን የኮሮና ወረርሽኝ በመከሰቱ የዘንድሮ ተመራቂዎችን የምርቃ ቀን አደብዝዞታል። ለምን ከተባለ ከመጋቢት በኋላ ያለው የትምህርት አሰጣጥ፣ የምርምር ስራና የምርቃ ስነስርዓት የገጽ ለገጽ መሆኑ ቀርቶ በኦላይን እንዲካሄድ በመደረጉ ነው። ተማሪ ልዑል ሰለሞን በማርኬቲንግ ማኔጅመንት ከአዲስ አበባ ዩኒቨርሲቲ በሁለተኛ ዲግሪ ዘንድሮ ተመርቋል። ተማሪ ልዑል እንደሚናገረው፤ የዘንድሮ የትምህርት አሰጣጥና የምርቃ ስነስርዓት በኦን ላይን እንዲሆን በመደረጉ ከምርቃው ጋር በተያያዘ ያሰባቸውን ፕሮግራሞች እንዲሰርዝ አድርጎታል። የመመረቂያ ፅሁፉን በሚሰራበት ወቅት መረጃ ለማግኘትና ከአማካሪው ጋር ለመገናኘት የኢንተርኔት መጥፋት ተስፋ አስቆርጦት እንደነበር ያስታውሳል። የኮሮና ቫይረስ ድንገት የተከሰተ በመሆኑ እሱ የተማረበት ዩኒቨርሲቲ ትምህርቱን ለማስቀጠል ምንም ዝግጅት አለመደረጉን ያስታውሳል። ኋላ ላይ ግን የኦን ላይን ትምህርት በመጀመሩ ከአማካሪው ጋር በፍጥነት እየተገናኘ መመረቂያ ፅሁፉን ማጠናቀቁን ይገልፃል።በኦን ላይን የትምህርት አሰጣጡን ለማስቀጠል ለተማሪዎች የኢንተርኔት አገልግሎት ሊመቻች ይገባል፤ ላፕቶፕ ሊኖራቸውም ያስፈልጋል ይላል። በተለይ በገጠራማ ቦታዎች ለሚገኙ ተማሪዎች ይበልጥ ትኩረት ተሰጥቶ ሊታይ እንደሚገባ ያሳስባል። በአዲስ አበባ ዩኒቨርሲቲ ፖለቲካል ሳይንስና ዓለምአቀፍ ግንኙነት ትምህርት ክፍል መምህርና በዩኒቨርሲቲው የውጭ ግንኙነት ቢሮ ዳይሬክተር ዶክተር ደመቀ አጭሶ እንደሚናገሩት፤ የኮቪድ ወረርሽኝ ከተከሰተ በኋላ በተለይ የሁለተኛና ሶስተኛ ዲግሪ የትምህርት አሰጣጥ በኦን ላይን እንዲሆን መወሰኑ ይታወሳል። ነገር ግን የኢንተርኔት አገልግሎት ዜጎች በስፋት በማያገኙበት ሁኔታ መሆኑ ችግር ነበር። በአገሪቱ አብዛኛው ተማሪ ኢንተርኔት የመጠቀም እድሉ አነስተኛ ነው። ሁለተኛና ሶስተኛ ዲግሪ ተማሪዎች በስራም በትምህርትም ከተማ አካባቢ የሚኖሩ በመሆናቸው የኦን ላይን ትምህርቱ እንዲሰጣቸው ተደርጓል። ለትምህርት አሰጣጡ የአዲስ አበባ ዩኒቨርሲቲ ብቻ ሳይሆን የሳይንስና ከፍተኛ ትምህርት ሚኒስቴር በርካታ እገዛዎችን ማድረጉን ይናገራሉ። ሚኒስቴሩ ለማስተማሪያ የሚሆኑ ማቴሪያሎችን ከመምህራን ተቀብሎ እንዲጫኑ በማድረግና ከኢትዮ ቴሌኮም ጋር በመነጋገር ለተማሪዎች የዋጋ ቅናሽ እንዲደረግ ጥሩ ስራዎች ማከናወኑን ያመለክታሉ። ቀደም ብሎ በዩኒቨርሲቲው የሁለተኛ ዲግሪ ትምህርት ሲሰጥ የነበረው በሞጁል እንደነበር አስታውሰው፤ የኮቪድ ወረርሽኝ ከመግባቱ በፊት የተጠናቀቁ ትምህርቶች እንደነበሩም ያስረዳሉ። ነገር ግን ትምህርታቸው ሰፊ የሆኑ መምህራን የማስተማሪያ ማቴሪያሎችን ለተማሪዎች ምቹ በሆነ መንገድ እንዲቀመጥ በማድረጋቸው ያለምንም ችግር በኦን ላይን ተማሪዎቹ እንዲማሩ መደረጉን ይጠቅሳሉ። እንደ ዶክተር ደመቀ ገለጻ፤ እነዚህ ስራዎች ከተከናወኑ በኋላ ሁለተኛና ሶስተኛ ዲግሪ ተማሪዎችን ለማስመረቅ ተችሏል። ነገር ግን የተመረቁት አብዛኛዎቹ የክፍል ትምህርት ካጠናቀቁ በኋላ የኮቪድ ወረርሽኝ የገባ በመሆኑ በኦን ላይን የማማከር ስራ ብቻ ነው የተከናወነው። በቀጣይ የኮቪድ ወረርሽኝ በዚሁ ከቀጠለ በመማር ማስተማሩ ላይ በኦን ላይ ለማካሄድ ፈተናዎች ሊያጋጥሙ እንደሚችሉ ዶክተር ደመቀ ያስገነዝባሉ። ምክንያቱም ኮርሱን በኦን ላይን ተምረው የምርምር ስራቸውንም በኦን ላይን የሚያደርጉ ከሆነ ለተማሪዎቹ አስቸጋሪ ሊሆን ይችላል ነው የሚሉት። በተጠናቀቀው ዓመት ግን አዲስ አበባ ዩኒቨርሲቲ ውጤታማ ስራ አከናውኗል ያሉት ዶክተር ደመቀ፤ በማታው መርሃ ግብር ለሚገኙ ተማሪዎች በቴሌግራም አስተማሪዎች ትምህርቱን በድምፅ በማዘጋጀት ለተማሪዎች ይልኩ እንደነበር ይገልጻሉ። በመጀመሪያ ዲግሪ ተማሪዎች የክፍል ክለሳ ያስፈልጋቸዋል በመባሉ እንጂ ዩኒቨርሲቲው በኦንላይን ለማስተማር ዝግጅት ማጠናቀቁንም ጠቁመዋል። በጎንደር ዩኒቨርሲቲ የአካዳሚክ ምክትል ፕሬዚዳንት ዶክተር ካሳሁን ተገኘ በበኩላቸው እንደተናገሩት፤ የኮቪድ ወረርሽኝ ከተከሰተ በኋላ የፊት ለፊት ትምህርት አስቸጋሪ በመሆኑ የኦን ላይን ትምህርት እንዲጀመር ተደርጓል። በዚህም ጥሩ ውጤት ተገኝቷል። ይህን ለማስቀጠል የመምህራንና የማቴሪል ዝግጅት ተደርጓል። ከዛም በኦን ላይን ትምህርቱ እንዲሰጥ ተደርጎ ተማሪዎቹ ተመርቀዋል። የኦላይን ትምህርቱን ውጤታማ ለማድረግ የተለያዩ ስራዎች መከናወናቸውን የጠቀሱት ዶክተር ካሳሁን፤ ቴክኖሎጂውን በማስተዋወቅ ረገድም ውጤታማ ስራ መከናወኑን ይገልጻሉ፤ በቀጣይም በዚሁ ለመቀጠል ዝግጅት መደረጉን ያመለክታሉ።እንደ ዶክተር ካሳሁን አባባል፤ በኦን ላይን ትምህርት አሰጣጥ የሰዎች አቀባበል ችግር፣ የመሰረተ ልማት ማለትም የኢንተርኔት መቆራረጥ እንዲሁም ተማሪዎች የላፕቶፕ እጥረቶች እንደ ችግር ማጋጠማቸውን ይጠቁማሉ። የኦን ላይን ትምህርቱን ተማሪዎቹ እየለመዱት ሲመጡ የትምህርት አሰጣጡ መሻሻሉን ያመለክታሉ። በሌላ በኩል ዩኒቨርሲቲው በራሱ ስም የኢሜል አገልግሎት በመክፈት በቀላሉ ተማሪዎች መረጃ እንዲያገኙ መደረጉንም ጠቁመዋል። በተጠናቀቀው የትምህርት ዘመን
የተመረቁት አምስት ሺህ
315 ተማሪዎች መሆናቸውን በመጥቀስ፤
የተመረቁት ሁሉም በኦን
ላይን ተምረው ሳይሆን
ቀድመው የምርምር ስራቸውን
ያጠናቀቁም እንደተካተቱበት ይናገራሉ።
በሁለተኛ ዲግሪ ትምህርት
የተከታተሉ እንደሚበዙ፣ የማታም
ተማሪዎች በኦን ላይን
ተምረው እንዲመረቁ መደረጉን
ይገልፃሉ። በቀጣይ ዓመት
በኦን ላይ ትምህርት
ለመስጠት ዝግጅት እንደተደረገና
ከቀደመው ትም ህርት
ተወስዶ የመምህራን ዝግጅት፣
መሰረተ ልማቶች እንዲሁም
የትምህርት ማቴሪያሎች መዘጋጀታቸውን
ያብራራሉ።አዲስ ዘመን ሐምሌ 28/2012  መርድ ክፍሉ